CELEX: 32022D0575
Language: sk
Date: 2022-04-06 00:00:00
Title: Vykonávacie rozhodnutie Komisie (EÚ) 2022/575 zo 6. apríla 2022 o núdzových opatreniach proti zavlečeniu slintačky a krívačky do Únie prostredníctvom zásielok sena a slamy z tretích krajín alebo území a o zrušení vykonávacieho nariadenia (EÚ) 2020/2208 [oznámené pod číslom C(2022) 2078] (Text s významom pre EHP)

8.4.2022   
               
               
                  SK
               
               
                  Úradný vestník Európskej únie
               
               
                  L 109/69
               
            
         VYKONÁVACIE ROZHODNUTIE KOMISIE (EÚ) 2022/575
         zo 6. apríla 2022
         o núdzových opatreniach proti zavlečeniu slintačky a krívačky do Únie prostredníctvom zásielok sena a slamy z tretích krajín alebo území a o zrušení vykonávacieho nariadenia (EÚ) 2020/2208
         
            
               [oznámené pod číslom C(2022) 2078]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 261 ods. 1 písm. b),
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (2), a najmä na jeho článok 128 ods. 1,
         keďže:
         
                     (1)
                  
                  
                     Slintačka a krívačka je závažná, vysoko nákazlivá vírusová choroba hospodárskych zvierat, ktorá môže mať významný hospodársky vplyv na odvetvie poľnohospodárstva a môže sa rýchlo šíriť prostredníctvom kontaminovaných rastlinných materiálov vrátane sena a slamy.
                  
               
                     (2)
                  
                  
                     Seno a slama sú jedinými rastlinnými materiálmi, v prípade ktorých boli v nariadení Komisie (ES) č. 136/2004 (3), ktoré sa uplatňovalo do 20. apríla 2021, stanovené obmedzenia týkajúce sa vstupu ich zásielok do Únie. Konkrétne, vstup do Únie bol povolený len zásielkam sena a slamy z tretích krajín alebo území uvedených v prílohe V k nariadeniu (ES) č. 136/2004. Vzhľadom na riziko, ktoré predstavuje šírenie slintačky a krívačky prostredníctvom uvedených materiálov, je vhodné, aby sa v právnych predpisoch Únie stanovovali takéto obmedzenia aj naďalej.
                  
               
                     (3)
                  
                  
                     Novým legislatívnym rámcom pre zdravie zvierat zriadeným podľa nariadenia (EÚ) 2016/429, ktorý sa uplatňuje od 21. apríla 2021, by sa mal zabezpečiť hladký prechod od požiadaviek stanovených v už existujúcich aktoch Únie vrátane požiadaviek týkajúcich sa vstupu rastlinných materiálov do Únie, keďže sa ukázali ako účinné. Preto by sa v pravidlách stanovených v tomto rozhodnutí mali zachovať cieľ a podstata týchto už existujúcich pravidiel, kým Európsky úrad pre potraviny (EFSA) nevydá vedecké stanovisko, v ktorom vyhodnotí riziká pre zdravie zvierat vyplývajúce zo zavlečenia slintačky a krívačky a iných chorôb kategórie A do Únie, ako sa uvádza v článku 1 ods. 1 vykonávacieho nariadenia Komisie (EÚ) 2018/1882 (4), prostredníctvom zásielok sena a slamy z tretích krajín alebo území.
                  
               
                     (4)
                  
                  
                     V tomto rozhodnutí preto treba stanoviť zoznam tretích krajín alebo území, z ktorých je povolený vstup zásielok sena a slamy do Únie. V takomto zozname by sa mal zohľadniť zoznam v prílohe V k nariadeniu (ES) č. 136/2004 a zoznam tretích krajín alebo území alebo ich pásiem v prílohe II k vykonávaciemu nariadeniu Komisie (EÚ) 2021/404 (5), z ktorých je povolený vstup zásielok kopytníkov do Únie vzhľadom na priaznivú situáciu v oblasti zdravia zvierat, pokiaľ ide okrem iného o slintačku a krívačku. S cieľom nespôsobiť žiadne narušenie obchodu a v záujme jasnosti by mal existovať aj osobitný zoznam tretích krajín alebo území, z ktorých je do Únie povolený vstup zásielok peletovanej slamy určenej na spaľovanie v spaľovacom zariadení.
                  
               
                     (5)
                  
                  
                     S cieľom zabrániť kontaktu zásielok peletovanej slamy určenej na spaľovanie so zvieratami vnímavými na slintačku a krívačku by sa v tomto rozhodnutí mali stanoviť aj prísne opatrenia na zmiernenie rizika týkajúce sa dodávok takýchto zásielok do cieľového spaľovacieho zariadenia v Únii. Takéto zásielky by sa mali umiestniť do osobitného colného režimu stanoveného v článku 210 písm. a) nariadenia Európskeho parlamentu a Rady (EÚ) č. 952/2013 (6) a ich preprava by sa mala monitorovať v súlade s delegovaným nariadením Komisie (EÚ) 2019/1666 (7) prostredníctvom počítačového systému riadenia informácií pre úradné kontroly (IMSOC) stanoveného v článku 131 nariadenia (EÚ) 2017/625 a mali by sa dopraviť priamo z hraničnej kontrolnej stanice vstupu do Únie do zariadenia určenia v Únii, kde budú spálené.
                  
               
                     (6)
                  
                  
                     Číselné znaky KN pre seno a slamu sú stanovené v kapitole 12 prílohy k vykonávaciemu nariadeniu Komisie (EÚ) 2021/632 (8), a preto by sa mali v tomto rozhodnutí zohľadniť.
                  
               
                     (7)
                  
                  
                     V záujme zjednodušenia a právnej zrozumiteľnosti by sa vykonávacie nariadenie Komisie (EÚ) 2020/2208 (9), ktorým sa v súčasnosti povoľuje dovoz zásielok sena a slamy z Veľkej Británie a jej korunných dependencií do Únie, malo zrušiť a táto tretia krajina a jej územia mali by sa uviesť v časti 1 prílohy k tomuto rozhodnutiu.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Predmet úpravy a rozsah pôsobnosti
            Týmto rozhodnutím sa stanovujú núdzové opatrenia týkajúce sa vstupu zásielok sena a slamy z tretích krajín a území do Únie.
         
         
            Článok 2
            Požiadavky na vstup zásielok sena a slamy do Únie
            
               1.   Vstup zásielok slamy (číselný znak KN Ex12130000) podľa kapitoly 12 prílohy k vykonávaciemu nariadeniu (EÚ) 2021/632 alebo sena (číselný znak KN Ex12 14 90) podľa kapitoly 12 uvedenej prílohy do Únie sa povolí iba v prípade, ak takéto zásielky pochádzajú z tretích krajín alebo území uvedených v časti 1 prílohy k tomuto rozhodnutiu.
            
            
               2.   Odchylne od odseku 1 sa vstup zásielok peletovanej slamy určenej na spaľovanie v zariadení do Únie povolí za predpokladu, že spĺňajú tieto podmienky:
               
                           a)
                        
                        
                           pochádzajú z tretích krajín alebo území uvedených v časti 2 prílohy;
                        
                     
                           b)
                        
                        
                           sú pri vstupe do Únie umiestnené do osobitného colného režimu stanoveného v článku 210 písm. a) nariadenia (EÚ) č. 952/2013; ich preprava sa monitoruje v súlade s delegovaným nariadením (EÚ) 2019/1666 prostredníctvom počítačového systému riadenia informácií pre úradné kontroly (IMSOC) stanoveného v článku 131 nariadenia (EÚ) 2017/625 a dopravujú sa priamo z hraničnej kontrolnej stanice vstupu do Únie do zariadenia určenia v Únii, kde budú spálené.
                        
                     
         
         
            Článok 3
            Zrušenie
            Vykonávacie nariadenie (EÚ) 2020/2208 sa zrušuje.
         
         
            Článok 4
            Adresáti
            Toto rozhodnutie je určené členským štátom.
         
         
            V Bruseli 6. apríla 2022
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 84, 31.3.2016, s. 1.
         
            (2)  Ú. v. EÚ L 95, 7.4.2017, s. 1.
         
            (3)  Nariadenie Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach (Ú. v. EÚ L 21, 28.1.2004, s. 11).
         
            (4)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (5)  Vykonávacie nariadenie Komisie (EÚ) 2021/404 z 24. marca 2021, ktorým sa stanovujú zoznamy tretích krajín, území alebo ich pásiem, z ktorých je povolený vstup zvierat, zárodočných produktov a produktov živočíšneho pôvodu do Únie v súlade s nariadením Európskeho parlamentu a Rady (EÚ) 2016/429 (Ú. v. EÚ L 114, 31.3.2021, s. 1).
         
            (6)  Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
         
            (7)  Delegované nariadenie Komisie (EÚ) 2019/1666 z 24. júna 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o podmienky monitorovania prepravy a príchodu zásielok určitého tovaru z hraničnej kontrolnej stanice príchodu do prevádzkarne na mieste určenia v Únii (Ú. v. EÚ L 255, 4.10.2019, s. 1).
         
            (8)  Vykonávacie nariadenie Komisie (EÚ) 2021/632 z 13. apríla 2021, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2017/625, pokiaľ ide o zoznamy zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, zmiešaných výrobkov, ako aj sena a slamy podliehajúcich úradným kontrolám na hraničných kontrolných staniciach, a ktorým sa zrušuje vykonávacie nariadenie Komisie (EÚ) 2019/2007 a rozhodnutie Komisie 2007/275/ES (Ú. v. EÚ L 132, 19.4.2021, s. 24).
         
            (9)  Vykonávacie nariadenie Komisie (EÚ) 2020/2208 z 22. decembra 2020, ktorým sa Spojené kráľovstvo zaraďuje ako tretia krajina, z ktorej je povolené dovážať do Únie zásielky sena a slamy (Ú. v. EÚ L 438, 28.12.2020, s. 21).
      
      
         
            PRÍLOHA
            
               Časť 1 – Zoznam tretích krajín alebo území, z ktorých je povolený vstup zásielok sena a slamy do Únie podľa článku 2 ods. 1
            
            
                        
                           Kód ISO tretej krajiny alebo územia
                        
                     
                     
                        
                           Názov tretej krajiny alebo územia
                        
                     
                  
                        
                           AU
                        
                     
                     
                        Austrália
                     
                  
                        
                           CA
                        
                     
                     
                        Kanada
                     
                  
                        
                           CH
                        
                     
                     
                        Švajčiarsko
                     
                  
                        
                           CL
                        
                     
                     
                        Čile
                     
                  
                        
                           GB
                        
                     
                     
                        Spojené kráľovstvo  (1)
                        
                     
                  
                        
                           GG
                        
                     
                     
                        Guernsey
                     
                  
                        
                           GL
                        
                     
                     
                        Grónsko
                     
                  
                        
                           IM
                        
                     
                     
                        Ostrov Man
                     
                  
                        
                           IS
                        
                     
                     
                        Island
                     
                  
                        
                           JE
                        
                     
                     
                        Jersey
                     
                  
                        
                           NZ
                        
                     
                     
                        Nový Zéland
                     
                  
                        
                           RS
                        
                     
                     
                        Srbsko  (2)
                        
                     
                  
                        
                           US
                        
                     
                     
                        Spojené štáty
                     
                  
                        
                                    *
                                 
                                 
                                    Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
                                 
                              
                  
               Časť 2 – Zoznam tretích krajín alebo území, z ktorých je povolený vstup zásielok peletovanej slamy do Únie podľa článku 2 ods. 2
            
            
                        
                           Kód ISO tretej krajiny alebo územia
                        
                     
                     
                        
                           Názov tretej krajiny alebo územia
                        
                     
                  
                        
                           UA
                        
                     
                     
                        Ukrajina
                     
                  
               (1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely časti 1 tejto prílohy Severné Írsko.
            
               (2)  Na účely núdzových opatrení uvedených v článku 1, ak sa v tejto prílohe uvádza odkaz na Srbsko, nie je zahrnuté územie Kosova*.